На “прамую лінію” раённай газеты “Савецкае Палессе” звярнулася жыхарка г. Ганцавічы Вераніка Р. Яна паведаміла: “У сакавіку маёй маці споўніцца 80 гадоў. Ці магу я даглядаць яе з атрыманнем грашовай дапамогі? А калі гэта магчыма, то куды мне звяртацца, якія падрыхтаваць дакументы?”. Адказвае начальнік упраўлення па працы, занятасці і сацыяльнай абароне Ганцавіцкага райвыканкама Наталля КЛЯВЕЦ. — Даглядаць людзей, якім споўнілася 80 і больш гадоў, могуць грамадзяне працаздольнага ўзросту, непрацуючыя, не зарэгістраваныя ў аддзеле па працы і занятасці насельніцтва і якія не з’яўляюцца індывідуальнымі прадпрымальнікамі. Каб такі догляд ажыццяўляць, чалавек павінен звярнуцца з заявай на імя галоўнага ўрача бальніцы аб выдачы заключэння асобе, якая мае патрэбу ў пастаянным пабочным доглядзе. Пры станоўчым вырашэнні гэтага пытання грамадзянін звяртаецца ва ўпраўленне па працы, занятасці і сацыяльнай абароне райвыканкама. Пры сабе ён павінен мець пашпарт і працоўную кніжку. Астатнія дакументы нашы спецыялісты запрошваюць па заяўным прынцыпе “Адно акно”. Пасля гэтага камісія ўпраўлення па працы, занятасці і сацыяльнай абароне райвыканкама выносіць рашэнне аб назначэнні ці адмове аб назначэнні грашовай дапамогі. Трэба адзначыць, што гэта не з’яўляецца работай. Такі перыяд залічваецца ў працоўны стаж пры ўмове, калі ў грамадзяніна, які даглядае, ёсць 15 гадоў страхавога працоўнага стажу. Памер грашовай дапамогі на сённяшні дзень складае 1 мільён 396 тысяч 20 рублёў. Заметили ошибку? Выделите текст, нажмите Ctrl+Enter и оставьте замечание!